59.		Začatie výkonu rozhodnutia (§ 74 ZoSK)
Regionálny úrad verejného zdravotníctva so sídlom vo Zvolene
Ul. J. Bottu č. 5, 960 01 Zvolen
BENOS, spol. s r.o.
Za záhradami č. 481/5, 960 01 Zvolen
Č. j.: A/2023/00564/FV 
Zvolen dňa 16. 1. 2023
Vec:		Oznámenie o začatí výkonu rozhodnutia
podľa ustanovenia § 74 zákona č. 71/1967 Zb.
o správnom konaní v znení neskorších predpisov
Rozhodnutím Regionálneho úradu verejného zdravotníctva so sídlom vo Zvolene č. A/2022/56487/FV zo dňa 12. 11. 2022, ktoré nadobudlo právoplatnosť a vykonateľnosť dňa 30. 11. 2022, Vám bola ako povinnému uložená povinnosť zaplatiť pokutu vo výške 990 € (slovom deväťstodeväťdesiat eur), a to do 15 dní od dňa nadobudnutia právoplatnosti rozhodnutia, na účet Štátnej pokladnice označený v rozhodnutí.
Pretože ste túto povinnosť v určenej lehote dobrovoľne nesplnili, správny orgán ako oprávnený pristupuje podľa § 72 ods. 1 zákona č. 71/1967 Zb. o správnom konaní v znení neskorších predpisov
k výkonu rozhodnutia.
Poučenie:
Proti tomuto opatreniu možno podať na Regionálnom úrade verejného zdravotníctva so sídlom vo Zvolene, Ul. J. Bottu č. 5, 960 01 Zvolen námietky v lehote do 15 dní o do dňa jeho doručenia podľa § 76 ods. 1 zákona č. 71/1967 Zb. o správnom konaní v znení neskorších predpisov. Námietky majú odkladný účinok len v prípadoch uvedených v § 76 ods. 2 zákona č. 71/1967 Zb. o správnom konaní v znení neskorších predpisov.
MUDr. Eugen Kubovčík
riaditeľ
Poznámka
Výkon rozhodnutia je samostatným štádiom správneho konania.
Má dve fázy:
•	nariadenie výkonu rozhodnutia,
•	uskutočnenie výkonu rozhodnutia.
Konanie o výkone rozhodnutia možno začať na podnet správneho orgánu alebo na podnet oprávneného. Orgán uskutočňujúci výkon rozhodnutia je povinný oznámiť účastníkovi konania, ktorého sa výkon týka, začatie konania.
Po oznámení začatia konania vymáhajúci správny orgán skúma, či sú splnené podmienky na výkon rozhodnutia, najmä existencia exekučného titulu, splnenie jeho formálnych náležitostí a až potom výkon rozhodnutia nariadi. Zákon o správnom konaní ustanovuje v § 76 ods. 1, že proti jednotlivým úkonom a opatreniam spojeným s výkonom rozhodnutia možno podať námietky.
Odkladný účinok majú námietky len v prípadoch ustanovených v § 76 ods. 2 zákona o správnom konaní.
O námietkach rozhoduje orgán uskutočňujúci výkon rozhodnutia. Proti rozhodnutiu o námietkach sa nemožno odvolať.